## El Consell ratifica la contractació d’emergència dels servicis addicionals de vigilància i protecció d’instal·lacions i material mòbil d’FGV

*** L’import d’adjudicació del contracte ascendix a 3.915.463,87 euros, IVA inclòs**

El Consell ha aprovat la contractació d’emergència dels servicis de vigilància i protecció per a la custòdia d’instal·lacions de Ferrocarrils de la Generalitat Valenciana (FGV) i del seu material mòbil, així com la vigilància i els controls d’accés en les estacions durant la recuperació del servici de les línies de Metrovalencia, després dels danys produïts per les inundacions. El pressupost d’adjudicació ascendix a 3.915.463,87 euros, IVA inclòs.

La contractació d’emergència aprovada comprén el servici de vigilància del complex de València Sud, així com la custòdia de les diverses unitats de material mòbil que hagen de ser estacionades en determinades estacions durant les fases 1 i 2 del restabliment del servici en les línies de metro.

Este contracte respon a la necessitat d’ampliar els servicis que es duien a terme de manera habitual en matèria de protecció i vigilància, amb anterioritat a les inundacions, i inclou el suport en els controls de flux de persones usuàries, així com la protecció dels centres d’Atenció al Client de Benimaclet, l’estació d’Alacant i Colón per a garantir la seguretat de les persones usuàries.

**Contractes anteriors**

En plens anteriors s’ha informat de 26 contractes d’emergència presentats per FGV amb un pressupost de 67 milions d’euros, que han permés iniciar els treballs per a reposar els quantiosos danys que hi ha hagut en el conjunt de la xarxa i, especialment, en el lloc de comandament, els tallers de València Sud, les oficines i el tram que unix Sant Isidre i Castelló.

En concret, en este tram es destinen prop de 40 milions per a recuperar els més de 50 quilòmetres de via afectats per les inundacions i que, entre altres actuacions, inclouen la reconstrucció del pont ferroviari sobre el barranc del Poio a Paiporta, la renovació de diversos trams i del complex de vies de València Sud.

Al seu torn, entre les contractacions d’emergència anteriors es troben els contractes necessaris per al condicionament del nou lloc de comandament alternatiu, instal·lat en els tallers de Machado, que va permetre recuperar la circulació en gran part de les línies de metro el 3 de desembre passat.

Fecha: 08/01/2025